Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το αίτημα της Μπουρκίνα Φάσο να προσχωρήσει στο πρωτόκολλο για τη ζάχαρη ΑΚΕ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η κοινή δήλωση, η οποία επισυνάπτεται στο πρωτόκολλο αριθ. 3 για τη ζάχαρη ΑΚΕ του παραρτήματος V της συμφωνίας συνεργασίας μεταξύ των κρατών της ΑΚΕ και της ΕΕ, ορίζει, όσον αφορά ενδεχόμενα αιτήματα συμμετοχής στις διατάξεις του πρωτοκόλλου:

"Οιοδήποτε αίτημα κράτους της ΑΚΕ, το οποίο είναι συμβαλλόμενο μέρος της σύμβασης αλλά δεν αναφέρεται ειδικά στο πρωτόκολλο 3, για συμμετοχή στις διατάξεις του εν λόγω πρωτοκόλλου, υποβάλλεται σε εξέταση "

2. Η Μπουρκίνα Φάσο ζήτησε με επιστολή της στις 8 Νοεμβρίου 2000 να συμμετάσχει στο εν λόγω πρωτόκολλο. Η Κοινότητα καθόρισε σε προηγούμενες περιπτώσεις (της Ζάμπιας και της Παπούα-Νέας Γουϊνέας) τους όρους συμμετοχής, σύμφωνα με τους οποίους για κάθε νέο κράτος που υπογράφει το πρωτόκολλο διατίθεται μηδενική ποσόστωση, μια τεχνική εξέταση προσδιορίζει τη δυνατότητα της υποψήφιας χώρας να εκπληρώνει σε μόνιμη βάση τις υποχρεώσεις που της επιβάλλει το πρωτόκολλο και το νέο κράτος που υπογράφει είναι επιλέξιμο να επωφεληθεί από τη μελλοντική ανακατανομή, δυνάμει του άρθρου 7 του εν λόγω πρωτοκόλλου.

3. Η Επιτροπή πραγματοποίησε την τεχνική εξέταση το 2003. Κατέληξε στο συμπέρασμα ότι η Μπουρκίνα Φάσο δεν είναι μόνιμος καθαρός εξαγωγέας ζάχαρης. Διαπιστώθηκε ότι η κατανάλωση είναι μεγαλύτερη από την παραγωγή και ότι οι εξαγωγές στο πλαίσιο των διατάξεων της πρωτοβουλίας "Ο,τιδήποτε εκτός από όπλα" αντικαθίστανται από εισαγωγές, καθώς επίσης ότι η κατάσταση δεν αναμένεται να αλλάξει ουσιαστικά βραχυπρόθεσμα ή μεσοπρόθεσμα.

4. Σύσταση

Η Επιτροπή συνιστά στο Συμβούλιο να εκδώσει τη συνημμένη απόφαση.

Η παρούσα απόφαση πρέπει να δημοσιευθεί στην Επίσημη Εφημερίδα της Ευρωπαϊκής Ένωσης.

2004/0126 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το αίτημα της Μπουρκίνα Φάσο να προσχωρήσει στο πρωτόκολλο για τη ζάχαρη ΑΚΕ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 133, σε συνδυασμό με το άρθρο 300, παράγραφος 2, πρώτη πρόταση,

την πρόταση της Επιτροπής.

Εκτιμώντας τα εξής:

(1) Η κοινή διακήρυξη του πρωτοκόλλου αριθ. 3 για τη ζάχαρη ΑΚΕ του παραρτήματος V της συμφωνίας συνεργασίας μεταξύ των κρατών της ΑΚΕ και της ΕΚ [1] ορίζει ότι πρέπει να υποβάλλεται σε εξέταση οιοδήποτε αίτημα κράτους της Αφρικής, της Καραϊβικής και του Ειρηνικού (ΑΚΕ), το οποίο είναι συμβαλλόμενο μέρος της σύμβασης αλλά δεν αναφέρεται ειδικά στο εν λόγω πρωτόκολλο, για συμμετοχή του στις διατάξεις του εν λόγω πρωτοκόλλου.

[1] ΕΕ L 317 της 15.12.2000, σ. 267.

(2) Η Μπουρκίνα Φάσο είναι κράτος της ΑΚΕ, συμβαλλόμενο μέρος στη συμφωνία συνεργασίας μεταξύ των κρατών της ΑΚΕ και της ΕΚ, και ζήτησε τον Νοέμβριο του 2000 να συμμετάσχει στις διατάξεις εν λόγω πρωτοκόλλου.

(3) Με επιστολή τους στις 30 Σεπτεμβρίου 2002, τα κράτη της ΑΚΕ έδωσαν τη συγκατάθεσή τους για την προσχώρηση της Μπουρκίνα Φάσο στο εν λόγω πρωτόκολλο.

(4) Μετά από εξέταση του αιτήματος της Μπουρκίνα Φάσο συμπεραίνεται ότι η χώρα δεν είναι καθαρός εξαγωγέας ζάχαρης και ότι δεν είναι σε θέση να εξάγει ζάχαρη σε μόνιμη βάση.

(5) Το συγκεκριμένο συμπέρασμα πρέπει να διαβιβαστεί στη Μπουρκίνα Φάσο με επιστολή.

ΑΠΟΦΑΣΙΖΕΙ:

Μοναδικό άρθρο

Το αίτημα της Μπουρκίνα Φάσο να προσχωρήσει στο πρωτόκολλο αριθ. 3 για τη ζάχαρη ΑΚΕ του παραρτήματος V της συμφωνίας συνεργασίας μεταξύ των κρατών της ΑΚΕ και της ΕΚ δεν γίνεται δεκτό.

Η συνημμένη επιστολή αποστέλλεται στη Μπουρκίνα Φάσο.

Βρυξέλλες,

Για το Συμβούλιο

Μέλος του Συμβουλίου

ΠΑΡΑΡΤΗΜΑ

Βρυξέλλες, .........

Αξιότιμε κύριε πρέσβη,

Αναφέρομαι στην επιστολή σας της 8ης Νοεμβρίου 2000, με την οποία ζητάτε προσχώρηση στο πρωτόκολλο για τη ζάχαρη ΑΚΕ. Σύμφωνα με την κοινή δήλωση που επισυνάπτεται στο πρωτόκολλο για τη ζάχαρη ΑΚΕ, η Ευρωπαϊκή Κοινότητα εξέτασε το αίτημά σας και κατέληξε στο συμπέρασμα ότι η Μπουρκίνα Φάσο δεν είναι επί του παρόντος σε θέση να εκπληρώνει σε μόνιμη βάση τις υποχρεώσεις του πρωτοκόλλου. Σε προηγούμενες περιπτώσεις, η δυνατότητα εκπλήρωσης των εν λόγω υποχρεώσεων διασφαλίστηκε από το γεγονός ότι η ενδιαφερόμενη χώρα ήταν καθαρός εξαγωγέας ζάχαρης.

Επομένως, βρίσκομαι στη δυσάρεστη θέση να σας ενημερώσω ότι η Κοινότητα δεν δύναται να αποδεχθεί το αίτημα της Μπουρκίνα Φάσο για προσχώρηση στο πρωτόκολλο για τη ζάχαρη.

Αντίγραφο της παρούσας επιστολής αποστέλλεται στον Γενικό Γραμματέα των κρατών ΑΚΕ.

Με βαθύτατη εκτίμηση.

Εξ ονόματος του Συμβουλίου της Ευρωπαϊκής Ένωσης

>???? ?I????>